text: Mistænkt for pædofili fængslet
  30 januar 2013 kl. 14.41
  52-årig varetægtsfængslet - mistænkt for samleje med lille dreng.
  En 52-årig mand fra Sønderborg-egnen er blevet varetægtsfængslet i fire uger af Retten i Sønderborg for et formodet seksuelt overgreb på et familiemedlem.
  - Sigtelsen lyder på samleje med et familiemedlem, en dreng, siger Morten Wosylus, senioranklager ved Syd- og Sønderjyllands Politi.
  Overgrebene skal være sket i Aabenraa i perioden fra 2008 til 2010, oplyser Syd- og Sønderjyllands Politi.
  Den 52-årige er sigtet efter en paragraf, hvor der enten er tale om en dreng under 12 år, eller også mener politiet, at manden har brugt tvang eller trusler under overgrebene.
  Politiet fik en anmeldelse om overgreb fredag i sidste uge og kunne tirsdag klokken 15.15 anholde den 52-årige.
  Den 52-årige mand har valgt at kære beslutningen til landsretten.
  